
PROPOZIMIN E PROJEKTLIGJIT “PËR DISA NDRYSHIME NË LIGJIN, NR.71/2019, “PËR KORPORATËN E INVESTIMEVE SHQIPTARE”

I.     QËLLIMI I PROJEKTAKTIT DHE OBJEKTIVAT QË SYNOHEN TË ARRIHEN

Propozimi për ndryshimin i Ligjit nr.71/2019 “Për Korporatën e Investimeve Shqiptare” ka si qëllim krijimin e kushteve që  Korporata e Investimeve Shqiptare të zhvillojë aktivitetin si një shoqëri tregtare me vetëfinancim dhe të realizojë të ardhura nga objekti i veprimtarisë. 

Kjo nismë merr shkas nga disa problematika të ndeshura gjatë kryerjes së veprimtarisë së shoqërisë “Korporata e Investimeve Shqiptare”. “Korporata e Investimeve Shqiptare” sha Tiranë është një shoqëri tregtare me kapital tërësisht shtetërorë në pronësi të Ministrisë së Financave dhe Ekonomisë. Shoqëria funksionon në bazë të Ligjit Nr. 71/2019 “Për Korporatën e Investimeve Shqiptare”, Ligjit Nr. 9901, datë 14.4.2008 “Për tregtarët dhe shoqëritë tregtare” të ndryshuar dhe Statutit.
II.     VLERËSIMI I PROJEKTAKTIT NË RAPORT ME PROGRAMIN POLITIK TË KËSHILLIT TË MINISTRAVE, ME PROGRAMIN ANALITIK TË AKTEVE DHE DOKUMENTE TË TJERA POLITIKE

Ky projekt-akt nuk është  parashikuar në paketën e planifikuar të projektakteve, por duke marrë parasysh rëndësinë që paraqet kjo nismë, e konsiderojmë të domosdoshëm miratimin sa më shpejt të këtij projekt-akti.

III. ARGUMENTIMI I PROJEKTAKTIT LIDHUR ME PËRPARËSITË, PROBLEMATIKAT, EFEKTET E PRITSHME

Përmirësimi i situatës ekonomiko-financiare të shoqërisë “Korporata e Investimeve Shqiptare” sha Tiranë dhe moslejimi i humbjeve në vazhdim(të cilat përballohen nga Buxheti i Shtetit).

Referuar pasqyrave financiare për vitin 2021 të certifikuar nga kompania audituese Deloitte, rezultati financiar është negativ në masën -19,465,000 lekë. Për vitin ushtrimor Janar-Dhjetor 2021 shoqëria nuk ka realizuar të ardhura dhe kjo ka sjellë që humbja të jetë e barabartë me totalin e shpenzimeve të kryera nga shoqëria. 

Bazuar në pasqyrën e të ardhurave dhe shpenzimeve, zëri “shpenzime për personelin” është në shumën 7,447,000 lekë e cila përbëhet nga pagat e punonjësve të shoqërisë, të përcaktuara me Vendimin Nr.5, datë 22.7.2021 të Këshillit Mbikëqyrës, ndërsa zëri “shërbime” në shumën 8,998,000 lekë, në të cilën përfshihen tarifat e shërbimit, kanë të bëjnë me kostot administrative për organizimin e mbledhjeve dhe honorarët e Këshillit Mbikëqyrës. 

Nga krijimi deri më sot shoqëria “Korporata e Investimeve Shqiptare” sha Tiranë nuk realizon të ardhura. Shpenzimet e kryera janë përballuar nga fonde të akorduara nga Buxheti i Shtetit. Shoqërisë i janë akorduar nga Buxheti i Shtetit 2,198,000,000 lekë, të cilat janë përdorur për paga, auditues ligjor dhe studime e projektime. 

Korporata nuk ka paraqitur një program të zhvillimi ekonomik efektiv (pozitiv), ku të parashikohen të ardhura nga projekte konkrete apo studime, mbi të cilën parashikohet vazhdimësia e shoqërisë.

Ministria e Financave dhe Ekonomisë me cilësinë e Asamblesë së përgjithshme, si organi më i lartë drejtues i një shoqërie tregtare, i ka kërkuar shoqërisë të bëjë ndryshime në pagat e strukturës organizative, me qëllim unifikimin me pozicionet përkatëse dhe nivelin e pagave me shoqëri të ngjashme (shoqëri aksionare KESH, OSHEE). Kërkesa e Asamblesë nuk është marrë në konsideratë, me argumentin caktimi i pagave nuk është kompetencë e Asamblesë. 

Referuar këtij argumenti, theksojmë se Ligji nr. 71/2019 “Për Korporatën e Investimeve Shqiptare” nuk parashikon kufirin e pagave, por parashikon se një ndër kompetencat e Këshillit Mbikëqyrës është miratimi i pagave. Për sa kohë, zëri i pagave dhe shpërblimeve janë pjesë e Pasqyrave Financiare dhe Programit të Zhvillimit Ekonomik, të cilat miratohen nga Asambleja, detyrimisht kjo e fundit merr vendime pas shqyrtimit të dokumenteve përkatëse, të cilat hartohen të mbështetura në akte ligjore. 

Në kuptim të Ligjit Nr. 9901, datë 14.4.2008 “Për tregtarët dhe shoqëritë tregtare” të ndryshuar, shoqëritë tregtare janë me vetëfinancim dhe përballojnë shpenzimet me të ardhurat e tyre, por në kushtet kur ky objektiv nuk përmbushet atëherë shoqëria duhet të transformohet. 

Këshilli i Ministrave ka tagrat e pronarit mbi pronën shtetërore dhe në kuptim të ligjit Nr. 9901, datë 14.4.2008 “Për tregtarët dhe shoqëritë tregtare” të ndryshuar, paketa e aksioneve të Korporatës së Investimeve Shqiptare, përfaqësohet me ligj nga ministria përgjegjëse për ekonominë. Ky autorizim i ligjit për ministrinë përgjegjëse për ekonominë, i kufizon të drejtën pronarit (Këshillit të Ministrave) për të ndryshuar përfaqësuesin e tij, ndaj lind nevoja e ndryshimit në ligjin  nr. 71/2019 “Për Korporatën e Investimeve Shqiptare”, që togfjalëshi “Ministria përgjegjëse për ekonominë” të zevëndësohet me “përfaqësues i pronarit”. Kjo e drejtë i takon pronarit për të autorizuar një entitet publik vendas ose të huaj si përfaqësues të tij, në përshtatje me objektin e veprimtarisë që uhstron entiteti përkatës. 

Ndryshimet ligjore të propozuara në Ligjin nr.71/2019 “Për Korporatën e Investimeve Shqiptare”, do të mundësojë që kjo shoqëri të mos mbështetet më tej në fondet e akorduara nga buxheti i shtetit, por të gjejë mundësinë dhe rrugën për të siguruar të ardhurat e saj, të cilat do të shërbëjnë për mbulimin e kostove financiare si projektet e investimit, pagat, honoraret, tarifat e shërbimeve etj.
IV. VLERËSIMI I LIGJSHMËRISË, KUSHTETUTSHMËRISË DHE HARMONIZIMI ME LEGJISLACIONIN NË FUQI VENDAS E NDËRKOMBËTAR

Projekt-akti i propozuar është hartuar në përputhje dhe në harmoni të plotë me nenet 78, 83, pika 1,  të Kushtetutës së Republikës së Shqipërisë, të ndryshuar.

Projekt-akti i paraqitur është në harmoni me të gjithë rendin juridik të brendshëm dhe ndërkombëtar. 

V.     VLERËSIMI I SHKALLËS SË PËRAFRIMIT ME ACQUIS COMMUNAUTAIRE (PËR PROJEKTAKET NORMATIVE)

Ky projektvendim nuk ka për qëllim përafrimin e legjislacionit me Acquis Communautaire.

VI. PËRMBLEDHJE SHPJEGUESE E PËRMBAJTJES SË PROJEKTAKTIT

Ky projekt-akt është i strukturuar në 2 nene kryesore. 

· Në nenin 1 të projektaktit janë trajtuar disa ndryshime në Ligji nr.71/2019 si më poshtë:

· Në pikën 1. është përcaktuar zëvëndësimi i togfjalëshit “Ministri përgjegjës për ekonominë” me togfjalëshin “përfaqësuesi i pronarit”, kjo do të mundësojë që përfaqësuesi i pronarit të mos jetë e përcaktuar në ligj, por të përcaktohet nga Këshilli i Ministrave në cilësinë e pronarit të pronës shtetërore.

· Në Pikën 2 , është bërë  ndryshimi i pikës 2 të nenit 4, si me poshtë:

“Këshilli i Ministrave në cilësinë e pronarit, përcakton entitetin publik si përfaqësuesi i aksioneve të Korporatës. Këshilli i Ministrave transferon të drejtën e pronësisë së aksioneve tek entitete vendase ose të huaja, që përputhen me objektin e veprimtarisë”. 

Ndryshimi i kësaj pike, do të jëtë në funksion të pikës 1, ku Këshilli i Ministrave si pronar i pronës shtetërore ka tagrin e pronarit për të autorizuar  si “Përfaqësues të pronarit” çdo entitet vendas dhe të huaj.

· Në pikën 3 është përcaktuar shfuqimi i gërmës “a” të pikës 1 dhe pika 2 e nenit 6.

Kjo propozohet e qëllim  që shoqëria të përballojë shpenzimet e saj, nga të ardhuar e siguruara nga aktiviteti i saj ekonomik dhe jo nga buxheti i shtetit qoftë edhe në formën e ndihmës shtetërore.

Në pikën 4,5,6,7 është propozuar heqja e “bordit keshillimor” si pjese e organeve drejtuese të Korporatës dhe si rrjedhojë dhe të gjitha detyrat dhe funksionet  saj në shoqëri,  kjo  për të elemninuar kostit financiare të shoqërisë me strukura të panevojshme për drejtimin e aktivitetit të saj. 

Ndërkohë që neni 2, i projektaktit parashikon hyrjen e tij në fuqi.

Përfundimisht, nëpërmjet miratimit të dispozitave që përmban projektakti, është e mundur që të arrihen plotësisht objektivat dhe synimet e tij.

VII. INSTITUCIONET DHE ORGANET QË NGARKOHEN PËR ZBATIMIN E AKTIT

Për zbatimin e projekt-aktit ngarkohet Ministria e Financave dhe Ekonomisë.

VIII. PERSONAT DHE INSTITUCIONET QË KANË KONTRIBUAR NË HARTIMIN E PROJEKTAKTIT

Projekt-akti është hartuar nga strukturat përgjegjëse e Ministrisë së Financave dhe Ekonomisë.

Projektakti është dërguar me shkresën nr. 22598, datë 09.12.2022 për mendim në Ministrinë e Drejtësisë. Ministria e Drejtësisë me shkresën nr. 6459/1, datë 25.12.2022 “Kthim përgjigje për një projektligj është shprehur dakord për miratimin e tij nga Këshilli i Ministrave por për çështjet e zbatimit të unifikuar të teknikës legjislative ka sugjeruar sa me poshtë:

Pika 2.1; në relacionin shoqërues të argumentohet arsyeja e zëvendësimit të togfjalëshit “Ministri përgjegjës për ekonominë” me“ përfaqësuesin e pronarit” gjë e cila është reflektuar në relacion, gjithashtu është sugjeruar riformulimi i pikës 2 të nenit 4,  sugjerim i cili është marrë tërësisht në konsderatë duke riformuluar dispozitën dhe duke nxjerrë në pah qëllimin dhe të drejtën që ka Këshilli i Ministrave si pronar, për të caktuar si përfaqësues të pronarit (të tij) një entitet publik vendas/të huaj, në përputhje me objektin e veprimtarisë.

Pika 2.2; sipas sugjerimeve të Ministrisë Drejtësisë,  është bërë riformulimi i pikës 2 të nenit 1 duke hequr fjalën mund;

Pika 2.3; ka të bëjë me mënyrën e financimit të Korporatës duke sqaruar faktin se shoqëria nuk do të përfitojë financime nga buxheti i shtetit, sugjerim i cili është reflektuar duke shfuqizuar edhe gërmën “a” të pikës 1.

Në përfundim, të gjitha sugjerimet e Ministrisë Drejtësisë janë reflektuar, duke qartësuar çdo propozim.
Projektvendimi është dërguar  me shkresën nr. 22598 prot., datë 09.12.2022 dhe nëpërmjet sistemi e-aktet për bashkërendim me Ministrinë e Drejtësisë.
Ministria e Drejtësisë me shkresën nr. 6459/3 prot., datë 15.02.2023 është shprehur dakord për ligjshmërinë dhe përmbajtjen.
IX. RAPORTI I VLERËSIMIT TË TË ARDHURAVE DHE SHPENZIMEVE BUXHETORE

Zbatimi i projekt-aktit nuk shoqërohet me shpenzime shtesë financiare për Buxhetin e Shtetit
MINISTRI

DELINA IBRAHIMAJ

Shënime

1. Lloji i shkrimit në të gjithë dokumentin është “Times New Roman”, madhësia e shkrimit 14, hapësira mes rreshtave 1.

2. Titulli i dokumentit “Relacion për ...lloji i projektaktit...titulli i projektaktit” dhe titujt e rubrikave shkruhen me shkronja të mëdha “Bold” me hapësirë 1 mes rreshtave, e vendosur në qendër.

3. Shkrimi në “Footer” është i madhësisë 11. 

Relacion shpjegues për projektvendimin “Për disa ndryshime në ligjin, nr.71/2019,  “Për Korporatën e Investimeve Shqiptare”.


